Document ID: 32012L0048

32012L0048
L 006/1
SLUŽBENI LIST EUROPSKE UNIJE
DIREKTIVA KOMISIJE 2012/48/EU
od 10. prosinca 2012.
o izmjeni priloga Direktivi 2006/87/EZ Europskog parlamenta i Vijeća o utvrđivanju tehničkih pravila za plovila unutarnje plovidbe
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2006/87/EZ Europskog parlamenta i Vijeća od 12. prosinca 2006. o utvrđivanju tehničkih pravila za plovila unutarnje plovidbe i stavljanju izvan snage Direktive Vijeća 82/714/EEZ (1), a posebno njezinu prvu rečenicu članka 20. stavka 1. prvog podstavka,
budući da:
(1)
Od donošenja Direktive 2006/87/EZ u prosincu 2006., dogovorene su izmjene Pravilnika o inspekciji brodova po Rajni u skladu s člankom 22. Revidirane konvencije za plovidbu Rajnom. Stoga je potrebno na odgovarajući način izmijeniti Direktivu 2006/87/EZ.
(2)
Trebalo bi osigurati da se svjedodžba Zajednice za unutarnju plovidbu i svjedodžba broda, izdana u skladu s Pravilnikom o inspekciji brodova po Rajni, izdaju na temelju tehničkih pravila koja jamče jednaku razinu sigurnosti.
(3)
Kako bi se izbjegli poremećaji tržišnog natjecanja kao i različite razine sigurnosti, izmjene Direktive 2006/87/EZ trebale bi stupiti na snagu što je brže moguće.
(4)
Nakon donošenja provedbenih odluka Komisije 2012/64/EU (2), 2012/65/EU (3) i 2012/66/EU (4) od 2. veljače 2012. o priznavanju triju klasifikacijskih društava u skladu s člankom 10. Direktive 2006/87/EZ, treba provesti potrebne izmjene Priloga VII. Direktivi 2006/87/EZ.
(5)
Mjere predviđene ovom Direktivom u skladu su s mišljenjem Odbora iz članka 7. Direktive Vijeća 91/672/EEZ od 16. prosinca 1991. o uzajamnom priznavanju nacionalnih svjedodžbi zapovjednika za prijevoz putnika i robe unutarnjim vodnim putovima (5),
DONIJELA JE OVU DIREKTIVU:
Članak 1.
Direktiva 2006/87/EZ mijenja se kako slijedi:
(1)
Prilog II. Direktivi 2006/87/EZ mijenja se u skladu s Prilogom I. ovoj Direktivi.
(2)
Prilog VII. Direktivi 2006/87/EZ mijenja se u skladu s Prilogom II. ovoj Direktivi.
(3)
Prilog IX. Direktivi 2006/87/EZ mijenja se u skladu s Prilogom III. ovoj Direktivi.
Članak 2.
Države članice koje imaju unutarnje plovne putove navedene u članku 1. stavku 1. Direktive 2006/87/EZ donose zakone i druge propise potrebne za usklađivanje s ovom Direktivom najkasnije 1. prosinca 2013. One o tome odmah obavješćuju Komisiju.
Kada države članice donose ove mjere, te mjere prilikom njihove službene objave sadržavaju uputu na ovu Direktivu ili se uz njih navodi takva uputa. Države članice određuju načine tog upućivanja.
Članak 3.
Ova Direktiva stupa na snagu na dan objave u Službenom listu Europske unije.
Članak 4.
Ova je Direktiva upućena državama članicama koje imaju unutarnje plovne putove iz članka 1. stavka 1. Direktive 2006/87/EZ.
Sastavljeno u Bruxellesu 10. prosinca 2012.

Labels: 7
8